સલોનીનાં લગ્ન લંડનમાં રહેતા આકાશ સાથે થયા. દેખાવડો, સોહામણો, સોફટવેર એન્જિનિયર અને વળી નામાંકિત કંપનીમાં કામ કરતાં આકાશ સાથે લગ્ન કરી સલોની સાતમા આસમાનમાં વિહરવા લાગી પરંતુ લંડન પહોંચ્યા પછી થોડા દિવસોમાં જ તેને જમીન દેખાવા લાગી. આકાશ સંકુચિત વિચારનો અને રૂઢિચુસ્ત હતો. તે સલોનીને ઘરની બહાર નીકળવા નહોતો દેતો અને ઘરમાં નોકરાણીની જેમ રાખતો હતો. સલોનીનો પાસપોર્ટ તેના કબજામાં હતો. તેને ફોન કરવાની પણ મનાઈ હતી. સલોની ચોધાર આંસુ સારી રડતી હતી અને એક દિવસ તે યેનકેન પ્રકારેણ ઈન્ડિયા પાછી આવી ગઈ. કંઈક આવું જ ખુશીના કિસ્સામાં બન્યું હતું. લગ્ન કરીને તે અમેરિકા ગઈ થોડા દિવસોમાં જ તેના વર તથા સાસુ તરફથી દહેજની માગણી થવા લાગી અને માગણી પૂરી ન થતાં તેને ઘરની બહાર કાઢી મૂકવામાં આવી. જેમ તેમ કરી તે ભારત પાછી ફરી.